b"\n_START_ARTICLE_\nCasa i magatzem Emili Matalonga\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de petites dimensions, entre mitgeres, de planta baixa i pis. Est\xc3\xa0 constru\xc3\xaft en obra vista, excepte el s\xc3\xb2col, que \xc3\xa9s de pedra, i el perfil de les finestres en ma\xc3\xb3 motllurat. La fa\xc3\xa7ana \xc3\xa9s plana i hi destaca nom\xc3\xa9s la l\xc3\xadnia d'imposta que remarca el forjat del primer pis i la cornisa superior, rematada amb merlets escalonats. Les aplicacions de cer\xc3\xa0mica vidriada de color verd (botons rodons i quadrats), que juguen amb l'obra vista, constitueixen els \xc3\xbanics elements decoratius superposats. Les impostes s'enriqueixen amb motllures llises i dents de serra._NEWLINE_L'edifici presenta tres obertures per planta. A la planta baixa formen un arc rebaixat en dues arquivoltes. Al pis les finestres s\xc3\xb3n verticals, amb arcs de desc\xc3\xa0rrega i timpans cer\xc3\xa0mics.\n_START_SECTION_\nHist\xc3\xb2ria\n_START_PARAGRAPH_\nEmili Matalonga i Aymerich va reformar dues cases per construir el seu habitatge particular i magatzem alhora. L'habitatge ocupa la fa\xc3\xa7ana, en planta baixa i pis. A la part del darrere es va situar el magatzem nom\xc3\xa9s en planta baixa, una funci\xc3\xb3 que va mantenir fins als anys quaranta. Respon al model modernista racionalista de Dom\xc3\xa8nech i Montaner seguit per Muncunill els primers anys del segle XX. Uns anys m\xc3\xa9s tard el propietari va fer construir al solar del costat un nou magatzem, obra del mateix arquitecte."